जमुई जिले के टाउन थाना के उगनीचक स्थित एक मजार पर इलाज कराने आई महिला ने रविवार को थाने में केयर टेकर पर दुष्कर्म करने का आरोप लगाया है। पुलिस ने मजार के आरोपी केयर टेकर को गिरफ्तार कर लिया है। एसपी ने बताया कि आरोपी पर कार्रवाई की जा रही है।
घटना के बाद 24 वर्षीया पीड़ित महिला ने खुद नगर थाना पहुंचकर पुलिस को आपबीती सुनायी। उसने बताया कि वह मुजफ्फरपुर जिले के अहियापुर थाना क्षेत्र की रहने वाली है। गंभीर बीमारी का इलाज कराने के लिए 15 दिनों से वह उगनीचक मजार पर रह रही थी। रविवार को झाड़—फूंक के नाम पर दो अन्य महिलाओं के साथ उसे जंगल ले जाया गया था। वहां आरोपी की मंशा को भांपकर अन्य दोनों महिलाएं किसी तरह भाग निकली। इसके बाद आरोपी ने उसके साथ दुष्कर्म किया और विरोध करने पर मारपीट की। पीड़िता ने आरोपी को कड़ी सजा दिये जाने की मांग की है।
थानाध्यक्ष चंदन कुमार ने बताया कि पीड़ित के आवेदन पर केस दर्ज कर कार्रवाई शुरू कर दी गई है। आरोपी उगनीचक मजार के केयर टेकर नीरज कुमार सिंह को गिरफ्तार कर लिया गया है। आरोपी 25 साल पहले धर्म परिवर्तन कर मुसलमान बना था। उसके बाद से गांव में ही मजार पर लोगों की झाड़-फूंक का काम करता था। पुलिस ने पीड़िता का सदर अस्पताल में मेडिकल जांच करायी है। आरोपी को जेल भेजने की तैयारी की जा रही है। वहीं एसपी प्रमोद कुमार मंडल ने कहा कि महिला द्वारा लगाए गए आरोप के आधार पर एक व्यक्ति को गिरफ्तार किया गया है। उस पर विधि सम्मत कार्रवाई की जा रही है।